張麗瑾係香港商業電台第二台前dj，1980年代尾嘅香港歌手。佢最出名嘅歌係同鄭丹瑞合唱嘅《留給最愛的說話》。喺商業電台主持過電台節目《日本流行情報》，1986年至1988年同盧業瑂、楊振耀、黃鐵雄、劉煥君、陳輝虹主持晚間節目《月光光四人幫》，軟硬天師初入行都喺張麗瑾主持嘅節目《飛越癲狂院》客串過，1990年代離開電台後曾同倪震主持亞視節目《熱門週末派》，1991年張麗瑾離開香港娛樂圈，1993年佢同任職保險公司嘅男友黃永恒結婚，兩人有一仔一女。